Aquí trobareu les activitats que es duen a terme en un entorn comunitari, el qual permet donar una resposta menys aflictiva que les penes privatives de llibertat, al temps que se salvaguarden els drets de les víctimes.
Les mesures penals alternatives i les activitats que s'hi desenvolupen combinen l'element retributiu de la pena, els aspectes relacionats amb la prevenció i la seva finalitat educativa i integradora.
El compliment de la pena de Treballs en Benefici de la Comunitat (TBC) comença amb una entrevista personal que fan els tècnics a les persones que han de complir la pena imposada, i en la que exploren les seves aptituds, capacitats, experiència, inquietuds, etc. Per tal de buscar l'entitat que millor s'adeqüi al seu perfil i disponibilitat horària.
Els tècnics coneixen bé les entitats de la seva zona i les seves necessitats, quadrant així ambdues situacions per tal que hi hagi el doble benefici: per una banda, que la persona penada pugui complir la pena imposada i, per l'altra, que l'entitat pugui beneficiar-se de determinats coneixements i/o experiència que puguin tenir les persones que van a complir la pena i que cobreixen les seves necessitats.
Osonament: el repte de les dificultats és un projecte d'acompanyament i treball de la mesura penal Treballs en Benefici de la Comunitat amb contingut terapèutic, i que de manera integral treballa amb persones en relació a la seva salut mental i addicions.
Aquest projecte s'aplica a través de l'organització Osonament, nascuda al 1978 a Osona que treballa amb una planificació integrada dels serveis sanitaris, socials i laborals per garantir una atenció global i centrada en les persones.
Es tracta d'un servei d'acompanyament a persones que han de complir Treballs en Benefici de la Comunitat (TBC) que, pel seu perfil o característiques personals, requereixen d'un seguiment més acurat.
Un educador o educadora social els acompanya durant l'activitat que realitzen en grups de fins a 8 persones i, generalment, es dediquen a tasques de neteja complementària i/o manteniment de jardins públics.
L'activitat consisteix en el compliment de la pena de Treballs en Benefici de la Comunitat (TBC) a la Ciutat de la Justícia (CJ), realitzant tasques d'informació i suport als usuaris i a la ciutadania, suport als jutjats en el trasllat d'arxius i/o d'objectes a les sales de judici, suport als Mossos d'Esquadra participant com a figurants en rodes de reconeixement, així com en d'altres tasques de suport que puguin anar sorgint.
Trens de la Generalitat consisteix en una activitat realitzada amb els Ferrocarrils de la Generalitat de Catalunya (FGC) des del 2010 en l'àmbit dels treballs en benefici de la comunitat (TBC).
Aquesta activitat consisteix en realitzar diverses tasques: d'una banda la neteja i manteniment dels pàrquings de bicis de les estacions de FGC, i de l'altre donar informació puntual sobre obres i talls del servei a les línies de ferrocarrils.
L'inici de l'activitat va precedida d'una jornada de formació que imparteix FGC als participants.
L'activitat dona cobertura a les línies del Vallès i de l'Anoia, podent-hi vincular persones penades principalment del Baix Llobregat i del Vallès Occidental.
Aquesta activitat permet la vinculació de penats d'un ampli ventall territorial oferint un lloc més on realitzar el TBC en municipis de pocs recursos.
Així mateix, aquesta activitat, a més d'oferir una millora de les infraestructures de les línies de FGC, permet també un aprenentatge i consolidació d'hàbits sociolaborals de les persones sotmeses a la mesura de treballs en benefici a la comunitat.
Experimentació, a través d'un sistema de realitat virtual immersiva amb unes ulleres, d'una escena de violència domèstica des de la perspectiva de la víctima, per tal que l'agressor treballi l'empatia.
Es tracta d'una activitat complementària que es realitza dins de la mesura de Programes Formatius de Seguretat Vial.
En una de les sessions, es fa una dinàmica amb les ulleres de simulació, realitzant una sèrie d'exercicis físics que posen a prova les capacitats psicomotores alterades per les ulleres per tal de conscienciar dels efectes nocius pels nostres sentits.
Es disposen de tres tipologies d'ulleres: dues que simulen el consum de begudes alcohòliques (amb una taxa d'alcoholèmia de 0,80 g i de 1,30 g/l, més fatiga) i unes que simulen consum de cànnabis.
Pel que fa a les ulleres de simulació de consum de begudes alcohòliques, els principals efectes són la reducció de l'estat d'alerta, augment del temps de reacció, la distorsió visual, el canvi de la percepció de les distàncies, visió ennuvolada, falta d'equilibri i coordinació muscular.
En canvi, les ulleres de simulació de consum de cànnabis reprodueixen els efectes de desorientació, fort canvi de percepció de l'entorn, distorsió visual, alteració de l'ambient, sensació de pèrdua de control, entre d'altres.
El compliment de la pena de Treballs en Benefici a la Comunitat (TBC) pot incloure un valor afegit el qual es mesura quan la persona que ha complert la pena imposada en una entitat determinada continua vinculada a aquesta un cop finalitzada la seva pena.
Aquest indicador de qualitat es comptabilitza en el moment en que la persona penada, i un cop ha finalitzat la seva vinculació, continua assistint a l'entitat: Com a voluntari (inserció comunitària, Com a usuari, continuant amb el contingut de tractament o formatiu que s'hagués establert com a pla de treball, Com a treballador, quan la persona penada aconsegueix feina en o mitjançant l'entitat de compliment(inserció laboral)
Intervenció que es fa a l'hort social de l'entitat com a mitjà per al desenvolupament o recuperació de l'autonomia personal, integrant l'aprenentatge d'habilitats bàsiques, millorant el funcionament físic i cognitiu, abordant habilitats socials i incorporant hàbits de vida saludables per tal d'assolir un benestar físic i psicològic.